নওগাঁ জেলা স্টেডিয়াম

নওগাঁ জেলা স্টেডিয়াম বাংলাদেশের একটি জেলা পর্যায়ের স্টেডিয়াম। স্থাপনাটি ১৯৫৯ সালে অধিকৃত, ১৯৬৫ সালে নির্মিত হয়েছে। পাঁচ হাজার দর্শকধারণক্ষম স্টেডিয়ামটি নওগাঁ পৌরসভার পার-নওগাঁ এলাকার আন্তঃজেলা বাস স্ট্যান্ডের উত্তরে অবস্থিত। ষোল একর আয়তনের স্টেডিয়ামটি ১৯৭১ সালের গণহত্যা স্মৃতি বিজড়িত স্থান এবং জেলার একমাত্র স্টেডিয়াম। বাংলাদেশের বেশীর ভাগ স্টেডিয়ামের মত এই ক্রীড়া স্থাপনাটিও জাতীয় ক্রীড়া পরিষদের অধিভূক্ত ও এবং স্থানীয় নওগাঁ জেলা ক্রীড়া সংস্থার তত্ত্বাবধায়নে রয়েছে। স্টেডিয়ামটি জেলা প্রশাসন, ক্রীড়া সংস্থা ও শিক্ষা অফিসেবের আয়োজনে বিভিন্ন জেলা-উপজেলা, বয়স-শিক্ষা প্রতিষ্ঠান ভিত্তিক ক্রীড়া, প্রতিভা অন্বেষণ কার্যক্রম ও স্থানীয় ফুটবল, ক্রিকেট, হ্যান্ডবল লিগসহ জেলা ও বিভাগীয় পর্যায়ের খেলার স্বাগতিক মাঠ হিসেবে ব্যবহার হয়। এছাড়া এটি জেলা পর্যায়ে বাংলাদেশের জাতীয় দিবস সমূহে রাষ্ট্রীয় কর্মসূচীর প্রধান আয়োজনস্থল। ইতিহাস নওগাঁ মহকুমাতে নির্মাণের পরিকল্পনা অনুসারে ১৯৫৯ সালের ১ জুলাই স্টেডিয়ামের আয়তাকার জমি অধিকৃত হয়। ১৯৬৩ সালে নওগাঁকে পৌরসভায় উন্নীত করার পর, ১৯৬৫ সালে স্টেডিয়ামের প্রাথমিক অবকাঠামো নির্মিত হয়। স্টেডিয়ামটি ১৯৭১ সালে পাক হানাদার বাহিনী ও নওগাঁর স্থানীয় বিহারী অধিবাসী দ্বারা নিরীহ বাঙ্গালীদের উপর গণহত্যা সংঘটিত হওয়ার অন্যতম স্থান হিসেবে চিহ্নিত। ১৯৭১ সালের ২২ এপ্রিল বিকালে বিহারী সম্প্রদায় এই স্টেডিয়ামের পূর্ব উত্তর কোণঘেঁষে থাকা কদম গাছের নিচে নিরীহ তিন বাঙালিকে হত্যা করে লাশগুলো দিঘিতে ফেলে দিয়েছিল। বাংলাদেশের স্বাধীনতার পর, ১৯৮৪ সালে নওগাঁ মহকুমাকে জেলায় উন্নীত করলে স্টেডিয়ামের আয়তন বৃদ্ধি, মূল মাঠের পশ্চিম ও দক্ষিণ পাশে গ্যালারি নির্মাণ ও একটি প্যাভিলিয়ন সংযোজন করা হয়। ২০১৬ সালে জলাবদ্ধতা নিরসনে এক কোটি ষাট লাখ টাকায় দিঘি ভরাট করে মাঠ সম্প্রসারণ করা হয়। অবকাঠামো প্রাথমিক অবস্থায় স্টেডিয়ামটি ৫ একর ১৩ শতক জমির জন্য পরিকল্পিত ছিল। পরবর্তীতে ১৯৮৪ সালে স্টেডিয়ামের আয়তন বৃদ্ধি করে ১৬ একর করা হয়। দুটি গ্যালারির মধ্যে পশ্চিম পাশে ৩০০ ফুট ও দক্ষিণ পাশে ছাউনিসহ ২০০ ফুট দৈর্ঘ্যের। মাঠের একপাশে একটি প্যাভিলিয়ন আছে। মাঠের পূর্বদিকে একটি দীঘি ছিল, বর্তমানে ভড়াট করা। ১৯৮৪ সালে সংস্কারের সময় স্টেডিয়ামের ধারণ ক্ষমতা ৩০০০ ছিল। ২০২০ গ্যালারী ও প্যাভিলিয়ন মিলে ৫০০০ দর্শক খেলা উপভোগ করতে পারেন। আয়োজন এটি নওগাঁ জেলা প্রশাসন ও ক্রীড়া সংস্থার উদ্যোগে নিয়মিত অনুষ্ঠিত স্থানীয় হ্যান্ডবল,ফুটবল, ক্রিকেট প্রতিযোগিতা, জেলা প্রশাসক কাপ ও বিভিন্ন প্রদর্শনী খেলার স্বাগতিক মাঠ, এছাড়া এখানে জেলা পর্যায়ের খেলোয়াড় বাছাই চলে। প্রতিযোগিতা না থাকলে স্থানীয় ক্রীড়া একাডেমির অনুশীলন চলে। জাতীয় বয়স ভিত্তিক ফুটবল ও ক্রিকেট প্রতিযোগিতার আঞ্চলিক আয়োজন,, উপজেলা পর্যায়ের জাতীয় স্কুল ও মাদ্রাসা গ্রীষ্মকালীন ও শীতকালীন ক্রীড়া প্রতিযোগিতা এই ভেন্যুতে নিয়মিত অনুষ্ঠিত হয়। ২০২৬ সালে স্টেডিয়ামটি তরুন খেলোয়াড়দের জাতীয় প্রতিযোগিতা 'নতুন কুঁড়ি স্পোর্টস'-এর নওগাঁ জেলা পর্যায়ের মুল কেন্দ্র ছিল। ক্রীড়ানুষ্ঠানের বাইরে এটি প্রতিবছর বাংলাদেশের স্বাধীনতা ও বিজয় দিবসে কুচকাওয়াজ, স্বেচ্ছায় রক্তদান, বিভিন্ন প্রদর্শনীর মুল আয়োজনস্থল। তথ্যসূত্র বহিঃসংযোগ নওগাঁ জেলা ক্রীড়া সংস্থা ওয়েব্যাক মেশিনে আর্কাইভকৃত ১ ফেব্রুয়ারি ২০২০ তারিখে নওগাঁ জেলা মহিলা ক্রীড়া সংস্থা ওয়েব্যাক মেশিনে আর্কাইভকৃত ১ ফেব্রুয়ারি ২০২০ তারিখে